Татар клиплары өчен әзер шаблоннар

	Татар клипларын тамашачыга җиткерү юллары соңгы вакыт бермә-бер артты. «ТНВ» һәм «Татарстан» дәүләт телерадиокомпаниясенә «ТНВ-планета», TMTV һәм «Мәйдан» өстәлде. Әле Татарстан районнары һәм чит төбәкләрдә күпме канал бардыр. Болай булса, татар клиплары дефицитка әйләнеп куярга мөмкин. 	 Димәк, телевизион эфирны тутыру өчен аларны күбрәк штампларга кирәк. Җырчыларның эшен җиңеләйтү өчен әзер шаблоннар тәкъдим итәм. Рәхим итеп файдаланыгыз!

Шаблон № 1

Кыр. Мул игеннәр яки билдән печән. Бер кырыйда ялгыз каен үсеп утыра. Аның янында моңсу җырчы. Каенга серләрен сөйли, коча, сыйпый. Кырда бик каты җил, әмма ул җырчыга комачау итми, тавышы бик хөр һәм көчле чыга. Әйтерсең, болын үзе үк профессиональ эшләнгән студия. 

Кием. Җырчы, һичшиксез, ап-ак кәчтүмнән булырга тиеш! Аның ямь-яшел чирәмгә ышкылган киеме өчен тамашачы борчылып, җанатып утырырга тиеш. Ә бәтинкәсе ни төстә икән? Хәер, печән арасыннан ул күренми – калуш кисә дә була.

Шаблон № 2

Җырчы кыйммәтле машинада шәһәрдән авылына кайтып бара. Тормыштан зарланырлык түгел: өс бөтен, корсак сөбханалла, күт астында бер миллионлык машина (аны клип өчен арендага алырга була). Герой бер чишмә янында туктый, аның суын эчә. Киләсе тукталыш – зират. Монда егет якыннары каберен төзәтеп куя, бер мизгелгә хатирәгә чума. Менә авыл да күренде. Яшьлек дустым, синме бу?! Тракторың йөреп торамы? Әйдә бер утырып балачагыбызны искә алыйк әле, велосипедта йөргәнебезне аклы-каралы төсләрдә күз алдына китерик. Әмма озакка сузарга ярамый. Өйдә әти-әни көтә. Менә туган нигез. Чирәмдәге каз кәкәйләрен изеп капка төбенә кыйммәтле иномарка килеп туктый. Пөхтәдән-пөхтә киенгән ак яулыклы әни (чулпылары гына онытылган) һәм театраль түбәтәйле әти 100 чакрым еракта урнашкан Казаннан кайткан улларын каршы ала. Ярым рәсми рәвештә кул биреп исәнләшәләр, әни «дөрес күрештемме?» дип сораган сыман, бер мизгелгә камерага карап ала. Җыр «Бәхетле яшик әле җирдә» дигәнрәк юл белән тәмамланырга тиеш.

Шаблон № 3

Төркия! Ышанасызмы-юкмы, әмма бу җырчы инде шунда хәтле үк барып клип төшерергә сәләтле – күрегез! Җыр текстында диңгез һәм чит ил турында бер сүз булмаса да, аптырамагыз. Матур бит! Мондый җәннәттә әни турында да, ялгыз каен турында да, туган авыл турында да клип төшерергә мөмкин. Менә диңгез балыклары – шуларга серемне сөйлим әле. Юк, лутшы әнә теге пальмага сөйлим. Юк, әнә теге бассейнга. Тукта! Боларга серемне нинди телдә сөйләргә соң? Клипта, һичшиксез, диңгез, шезлонг, квадроцикл, катерга тагылган парашют, «всё включено» табыны һәм сөлгедән ясалган аккош булырга тиеш. Кунакханәнең ничә «йолдыз»лы икәнен дә күрсәтергә онытмагыз – белсен фәкыйрьләр кайларда йөргәнегезне. Күп татарның бит чит илгә чыгу мөмкинлеге юк, шуңа күрә бу клип белән сез аларга дөнья күрсәтеп, бик зур савап эшлисез.

Шаблон № 4

Бер кыз каядыр ашыгып, өеннән чыгып чаба. Каршына бер егет очрый моның. Ниндидер кызыклы бер хәл килеп чыга шуннан. Мәзәкме, кызганычмы, ачу китергечме – белмим. Яшьләр һәркайсы үз юлын дәвам итә. Әмма миллион кешелек Казанда тагын бер 3-4 тапкыр шулай «очраклы» күрешә болар (мондый «очраклы» күрешүләрнең санын җырның озынлыгына карап көйләргә була). Һәр юлы нидер килеп чыга, нидер була. «Бу егет мине әллә күзәтәме, миңа бәйләнмәкчеме» дип шикләнә башлый кыз. Әмма клип инде ахырына якынлаша. Менә соңгы «очраклы» күрешү... Һәм! Менә сиңа мә! Теге егет бу кызның укытучысы (күршесе, дустының дусты, яңа начальнигы, клиенты һ.б.) булып чыга бит! Бу «шаккаткыч» борылышны клипның ахырына кадәр түзгән тамашачы гына күрә ала. Ай да режиссёр, ай да...

Шаблон № 5

Авыл турында клип. Бу сүзтезмәне ишетүгә, клипның шаблоны үзеннән-үзе күз алдыгызга килергә тиеш иде. Сабантуй, чишмә, тәрәзә наличниклары, капка төбе – авыл турындагы клипның алыштыргысыз «реквизитлары». Авылыгызның ак сакаллы һәм түбәтәйле бабасы, һичшиксез, клипта күренергә тиеш. Кулына таяк тоттырыгыз, чалбар балагын җон оегына тыгып куегыз – типаж төгәл булырга тиеш. Авыл халкын күпләп төшерегез, әмма кадрдагы һәр кешене күз уңыннан үткәрергә кирәк. Кайвакыт клипка ялгыш кызыл борынлы якташлар да үтә чөнки. Гадәттә, авыл турындагы клип конкрет спонсор акчасына төшерелә. Видеода кәчтүмле абыйны эзләгез – спонсор шул була. Ул җитәкләгән оешманың логотибы да «очраклы» гына күренеп китәр, мөгаен. Менә ул торгызган мәчет, менә Сабантуйда бүләк тапшыра, менә әти-әнисенә төзегән йорт. Клипны хет бүген үк салым инспекциясенә декларация урынына илтеп бир.

Шаблон № 6

Чибәр кызны студиядә төшерәләр. Моңарчы аны берничә көн солярийда йоклатканнар булса кирәк. Кызның киемле җиренә караганда киемсез җире күбрәк. Ул хәтта оператордан да бераз уңайсызлана бугай. Оператор бит ул реаль кеше, ә тамашачылар зәңгәр экранның теге ягында. Чибәркәйнең битендә бер кило штукатурка... әй, гафу итегез, макияж. Клипның төп интригасы шул макияж астында ни булуы түгел, ә җырчының вакыт-вакыт күренеп киткән шәрә ботлары һәм күкрәкләре. Аларны озак күрсәтергә ярамый, бер секунд җитә – югыйсә тәме бетәчәк. Җырчы кыз камерага сырпалана, аучы сыман карашлар ташлый, әйтерсең, каядыр дәшә. Студиядә төшерелгән булуга карамастан, җырчының чәчләре җилферди. Әллә кемдер тәрәзәне ябырга оныткан, әллә студиянең җыештыручысы тузан суыртып йөри...
  
	Данил СӘФӘРОВ	
Сәхнә

	№ 9 |  	


